2016 гъэр зыхуэугъурла Къул Амир
Ди республикэм и мащIэкъым илъэсыжьыр зыхуэугъурлахэр, куэд щIауэ зыщIэхъуэпс Iуэхугъуэхэр къызэхъулIахэр. Апхуэдэщ мы тхыгъэр зытеухуа, КъБКъУ-м уэрэдымрэ къафэмкIэ и «Амикс» театрым и художественнэ унафэщI, режиссёр Iэзэу зыкъэзыгъэлъэгъуа Къул Амир. КъБР-м и цIыхубэ тхакIуэ IутIыж Борис и «Нартхэ я дыгъэ» драмэ-поэмэм къытращIыкIа япэ адыгэ мюзиклыр абы иджыблагъэ игъэуващ икIи макъамэ хуитхащ. ТхакIуэ щэджащэр къызэралъхурэ илъэс 76-рэ щрикъум ирихьэлIэу Налшык и Музыкэ театрым щагъэлъэгъуа а лэжьыгъэр цIыхухэм хуабжьу ягу дыхьащ.
Къул Амир зи пашэ «Амикс» театрым жэуаплыныгъэшхуэ зыпылъ япэ адыгэ мюзиклыр къехъулIащ. Лэжьыгъэм гупсысэ нэхъыщхьэу щыпхырышар сыт хуэдэ зэманми цIыхур цIыхуу къэнэжын, нэхъ лъапIэ дыдэу Тхьэр къызэрыхуэупса гъащIэр ихъумэжын зэрыхуейрщ.
Къул Амир иригушхуэ хъунущ и театрым хэт щIалэгъуалэм я зэфIэкIым. Теплъэгъуэм щыджэгуахэм я утыку итыкIэкIи я фащэкIи дагъуэншэу зыкъагъэлъэгъуащ. КъыпхуэмыIуэтэным хуэдэу лэжьыгъэр удихьэхыу, узыIэпишэу ягъэуващ. Япэ адыгэ мюзиклыр щхьэпэщ ди лъэпкъым и тхыдэр жыжьэ къызэрыщежьэр, ди адэжьхэм я гупсысэр зэрыкуур, тIурылъ адыгэбзэр зэрыдахэр зыщамыгъэгъупщэу, абы и IэфIыр зыхащIэу щIэблэр къэгъэхъунымкIэ.
— «Нартхэ я дыгъэ» драмэ-поэмэр къыщIыхэтхар ди къежьапIэ нартхэм ар зэрытеухуарщ, тхыгъэр и купщIэкIэ ди нобэрей зэманым зыкъомкIэ къызэрыпэджэжырщ. Нартыжьхэм я зэман жыжьэми цIыхухэм яку зэгурымыIуэныгъэ къыдэхъуэу щытащ. Тхьэм дыгъэр яфIидыгъуат, хъийм икIа цIыхухэм закъригъэщIэжын папщIэ. Ноби апхуэдэ куэд ди нэгу зэрыщIэкIыр къэплъытэмэ, лэжьыгъэм цIыхухэм дерс къызэрыхахынум, ар къазэрыхуэщхьэпэнум шэч къытетхьэркъым, — жеIэ Къул Амир.
ЗэрытщIэщи, япэу ущытыныр гуапэми, тыншкъым, жэуаплыныгъэ ин зыпылъщи. Мы гъэм Къул Амиррэ и гупымрэ къайхъулIа адыгэ мюзикл телъыджэр лъэпкъ театр гъуазджэм, адыгэ щэнхабзэм и хэлъхьэныгъэфI хъуащ. Абы щыджэгуа щIалэгъуалэми я бзэм куэдкIэ зригъэужьащ, уеблэмэ адыгэбзэкIэ къыдэкIа тхылъхэм дахьэхынымкIэ сэбэп къахуэхъуащ. Нэхъыщхьэращи, лэжьыгъэр цIыхухэм щIэщыгъуэ, хьэлэмэт ящы- хъуащ.
— Дэтхэнэ зыри фIы гуэркIэ зыпэплъэ ИлъэсыщIэр дэри блэкIа гъэм нэхърэ нэхъыфIыжу къытхущIэкIыну, къалэн зыщытщIыжахэр къыдэхъулIэну дыщогугъ, — жеIэ Къулым. — Республикэм ис дэтхэнэ зы унагъуэми захузогъазэ мыхъумыщIагъэу щыIэр илъэсыжьым къыщанэну, илъэсыщIэр тхуэугъурлыну, тхуэфIыну, я жьэгум насыпыр, гуфIэгъуэр дэмыкIыну!
Мюзиклыр гъунэгъу республикэхэми щагъэлъэгъуэну я мурадщи, ар ягу зэрыдыхьэнум, ди лъэпкъым и блэкIар, и тхыдэр уи нэгу къыщIэзыгъэхьэ лэжьыгъэ купщIафIэм еплъхэм дерсхэр къызэрыхахынум шэч къытетхьэркъым. IутIыж Борис и гъэсэну щыта Къул Амир иунэтI щIалэгъуалэм я зэфIэкIым ущыкIэлъыплъкIэ лъэпкъым къэкIуэну дахэ зэриIэм, щIэблэм адыгэбзэр зэрахъумэнум уегъэгуфIэ.
ТЕКIУЖЬ Заретэ.
